Paul-Sacher-Stiftung
Die Paul-Sacher-Stifdig z Baasel (Schwiz) isch en Archiv und Forschigszentrum für d Musik vom 20. und 21. Joorhundert. Es befindet sich sit 1986 im Huus uf Burg am Münsterblatz 4/6.

S Geböid und d Sammlig si Baasler Kulturgüeter, wo für d Region vo Bedütig si.

Gschicht

D Stifdig isch 1973 vom Chemii-Industrielle, Mezeen und Dirigänt Paul Sacher gründet worde. Iire Schwerpunkt isch am Aafang uf em Sammle vo Muusikernoochläss vo dr Modärne gsi, und vo dene si bsundrigs d Noochläss vom Igor Strawinsky und Anton Webern wichdig. D Stifdig het denn aber au afo elteri Noochläss chaufe, so dass si nit nume Muusig us dr jüngere Vergangehäit und Geegewart het.

D Stifdig und iiri Mitarbäiter beroote Forscher uf dr ganze Wält, wo sich mit zitgenössischer Muusig, deren iiri Dokumentazion oder au analütischi Undersuechig beschäfdige. D Stifdig understützt die muusigwüsseschaftligi Forschig dur s Publiziere vo Forschigsresultat. Si organisier au regelmäässig Usstellige.

S Archiiv
Im Archiiv het s mee as 110 Sammlige vo Komponiste us em 20. Joorhundert, wo us Noochläss, Däilnoochläss und Vorläss bestöön. E baar vo de Muusiker, wo verdräte si, sin

 Luciano Berio 
 Pierre Boulez 
 Henri Dutilleux 
 René Leibowitz 
 Jim Grimm
 György Ligeti 
 Witold Lutosławski 
 Bruno Maderna 
 Frank Martin 
 Conlon Nancarrow
 Igor Fjodorowitsch Strawinski 
 Viktor Ullmann 
 Anton Webern
Es het au Uffüerigsmaterial und Dokumentazion vom Baasler Kammerorchester (BKO), wo 1987 ufglööst worde isch, vom änglische Arditti-Quartett, vom amerikanische LaSalle-Kwartett, wo zwüsche 1946 und 1987 aktiv gsi isch, vo dr Sekzioon Baasel vo dr Internazionale Gsellschaft für Nöiji Muusig (IGNM) und vo dr Swiss Music Library, wo im April 1950 vo dr Marguerite Staehelin (1906–2000) gründet worde isch.

D Bibliothek
D Bibliothek isch e Fachbibliothek für d Muusig vom 20. und 21. Joorhundert. Aagschlosse si au e Fonothek und e Wideothek. Es wird brobiert, die wüsseschaftligi Litratur über Nöiji Muusig so vollständig wie mööglig z mache, aber au anderi Beriich vo de Künst wie Theater, Danz,  Film, Literatur und bildendi Kunst wärde berücksichdiget.

D Bibliothek isch e Bresenzbibliothek. Dr Zuegang muess mit em Sekretariat vo dr Stifdig abgstimmt wärde. D Paul Sacher Stifdig isch im Informazionsverbund Dütschschwiz (IDS) Baasel-Bärn aagschlosse.

Litratuur 
 Ulrich Mosch (Hrsg.): Paul Sacher – Facetten einer Musikerpersönlichkeit. Paul Sacher Stiftung, Baasel 2006, ISBN 3-7957-0454-5.

Weblingg 
 Website vo dr Paul-Sacher-Stifdig

Fuessnoote 

Paul Sacher
Stifdig
Kulturelli Organisation in dr Schwiz
Basler Organisation
Musig z Basel
Kulturguet vo regionaler Bedütig im Kanton Basel-Stadt